Title: กฎกระทรวง ฉบับที่ 35 (พ.ศ. 2518) ออกตามความในพระราชบัญญัติรถยนตร์ พุทธศักราช 2473

กฎกระทรวง

กฎกระทรวง
ฉบับที่
๓๕ (พ.ศ. ๒๕๑๘)
ออกตามความในพระราชบัญญัติรถยนตร์
พุทธศักราช
๒๔๗๓
----------------------------

                        อาศัยอำนาจตามความในมาตรา
๓๘ (๕) และ (๑๒) และมาตรา ๔๒ แห่ง
พระราชบัญญัติรถยนตร์ พุทธศักราช ๒๔๗๓ รัฐมนตรีว่าการกระทรวงมหาดไทย
ออก
กฎกระทรวงไว้ ดังต่อไปนี้

                        ข้อ
๑ ให้ยกเลิกความใน (ก) ของข้อ ๙ แห่งกฎกระทรวงมหาดไทย ออกตาม
ความในพระราชบัญญัติรถยนตร์ พุทธศักราช ๒๔๗๓ (ฉบับที่ ๕)
ลงวันที่ ๑๓ มีนาคม พ.ศ. 
๒๔๗๙ ซึ่งแก้ไขเพิ่มเติมโดยกฎกระทรวง ฉบับที่ ๑๘ (พ.ศ.
๒๔๙๕) ออกตามความในพระ
ราชบัญญัติรถยนตร์ พุทธศักราช ๒๔๗๓
และให้ใช้ความต่อไปนี้แทน
                        "(ก)
ป้ายเลขทะเบียนรถยนตร์ ซึ่งมีเลขหมายตรงกับหนังสือสำคัญที่นาย
ทะเบียนออกให้
และป้ายทะเบียนพิเศษสำหรับผู้ซ่อมหรือขายรถยนตร์ ต้องติดตรึงไว้ในที่ที่เห็น
ได้ง่ายที่หน้ารถหนึ่งแผ่น และหลังรถหนึ่งแผ่น
แต่สำหรับป้ายเลขทะเบียนรถจักรยานยนตร์ ให้
ติดที่หลังรถหนึ่งแผ่น"

                        ข้อ
๒ ให้ยกเลิกความในข้อ ๙ ทวิ แห่งกฎกระทรวงมหาดไทย ออกตามความ
ในพระราชบัญญัติรถยนตร์ พุทธศักราช ๒๔๗๓ (ฉบับที่ ๕)
ลงวันที่ ๑๓ มีนาคม พ.ศ. ๒๔๗๙
ซึ่งแก้ไขเพิ่มเติมโดยกฎกระทรวง ฉบับที่ ๓๓ (พ.ศ. ๒๕๑๐)
ออกตามความในพระราชบัญญัติ
รถยนต์ พุทธศักราช ๒๔๗๓ และให้ใช้ความต่อไปนี้แทน
                        "ข้อ
๙ ทวิ แผ่นป้ายเลขทะเบียนรถยนตร์ให้มีลักษณะและขนาดดังนี้
                          (ก) รถยนตร์นั่งส่วนบุคคล
รถยนตร์บรรทุกส่วนบุคคลและรถยนตร์สำหรับ
ลากจูง
                                (๑)
สำหรับกรุงเทพมหานคร ขนาดกว้าง ๑๕ เซนติเมตร ยาว ๓๐ 
เซนติเมตร พื้นแผ่นป้ายเป็นสีขาวสะท้อนแสง
แผ่นป้ายแบ่งออกเป็นสองบรรทัด บรรทัดบน
เป็นตัวเลขประจำหมวดกับตัวอักษรบอกหมวดนำหน้าหมายเลขทะเบียนระหว่างตัวอักษร
บอกหมวดกับตัวเลขทะเบียนมีขีดตามทางยาวคั่นกลาง บรรทัดล่างเป็นตัวอักษร
"กรุงเทพ
มหานคร" ตัวเลขประจำหมวด ตัวอักษรบอกหมวด
ขีดระหว่างตัวอักษรบอกหมวดกับตัวเลข
ทะเบียน ตัวเลขทะเบียน ตัวอักษร "กรุงเทพมหานคร"
และขอบแผ่นป้ายอัดเป็นรอยดุนสีดำ
ตัวเลขประจำหมวด ตัวอักษรบอกหมวด และตัวเลขทะเบียนมีขนาดสูง
๗ เซนติเมตร กว้าง ๓
เซนติเมตร
ขีดระหว่างตัวอักษรบอกหมวดกับตัวเลขทะเบียนมีขนาดกว้าง ๑ เซนติเมตร ยาว
๑.๕ เซนติเมตร ตัวอักษร "กรุงเทพมหานคร"
มีขนาดสูง ๒ เซนติเมตร กว้าง ๑.๕ เซนติเมตร
มีรอยตราเครื่องหมายราชการกรมตำรวจ (โล่เขน)
ในแผ่นป้ายเป็นรอยดุนนูนไว้ที่มุมล่างด้าน
ขวาของแผ่นป้ายให้สามารถมองเห็นด้วยตาเปล่าได้
                        ตัวเลขประจำหมวดให้ใช้เลขอารบิคหมวดละหนึ่งตัว
ตั้งแต่เลข ๑ ถึง ๙
ตัวอักษรบอกหมวดให้ใช้อักษรไทยหมวดละหนึ่งตัว เริ่มแต่อักษร
ก หมายเลขทะเบียนให้ใช้
เลขอารบิคแต่ละหมวด เริ่มตั้งแต่ ๐๐๐๑ ถึง ๙๙๙๙
และจะใช้ตัวอักษรบอกหมวดใดแก่รถ
ประเภทหรือชนิดใดก็ได้
แต่เมื่อใช้ตัวอักษรบอกหมวดตัวใดสำหรับรถประเภทหรือชนิดใดแล้ว
ให้ใช้อักษรตัวนั้นสำหรับรถประเภทหรือชนิดนั้นจนกว่าจะครบจำนวนตัวเลขประจำหมวด
จึงจะใช้ตัวอักษรบอกหมวดตัวอื่นสำหรับรถประเภทหรือชนิดนั้นได้
                                (๒)
สำหรับจังหวัดอื่นนอกจากกรุงเทพมหานครให้มีลักษณะและ
ขนาดเช่นเดียวกับ (ก) (๑)
เว้นแต่บรรทัดบนไม่มีตัวเลขประจำหมวด มีแต่ตัวอักษรบอกหมวด
ขีดระหว่างตัวอักษรบอกหมวดกับตัวเลขทะเบียน
และหมายเลขทะเบียน บรรทัดล่างเป็นตัว
อักษรบอกชื่อจังหวัด
                          (ข) รถยนตร์รับจ้างบรรทุกของ
รถยนตร์ประจำทาง รถยนตร์รับจ้างพิเศษ
และรถยนตร์รับจ้างบรรทุกคนโดยสาร
                               (๑)
สำหรับกรุงเทพมหานคร ให้มีลักษณะและขนาดเช่นเดียวกับ (ก)
(๑) เว้นแต่พื้นแผ่นป้ายเป็นสีเหลืองสะท้อนแสง
                               (๒)
สำหรับจังหวัดอื่นนอกจากกรุงเทพมหานครให้มีลักษณะและขนาด
เช่นเดียวกับ (ก) (๒) เว้นแต่พื้นแผ่นป้ายเป็นสีเหลืองสะท้อนแสง
                          (ค)
ป้ายทะเบียนพิเศษสำหรับผู้ซ่อมหรือขายรถยนตร์ให้มีลักษณะและ
ขนาดเช่นเดียวกับ (ก) (๑) หรือ (๒) แล้วแต่กรณี
เว้นแต่บรรทัดบนมีแต่ตัวเลขทะเบียน ไม่มี
ตัวเลขประจำหมวดและตัวอักษรบอกหมวด
พื้นแผ่นป้ายเป็นสีแดงสะท้อนแสง
                          (ง) รถจักรยานยนตร์
ให้มีลักษณะเช่นเดียวกับ (ก) (๑) หรือ (๒) แล้วแต่
กรณี เว้นแต่ความยาวของแผ่นป้ายมีขนาดกว้าง ๑๒ เซนติเมตร
ยาว ๒๔ เซนติเมตร บรรทัด
บนเป็นตัวอักษรบอกชื่อจังหวัด
บรรทัดล่างเป็นตัวเลขประจำหมวดกับตัวอักษรบอกหมวดนำ
หน้าหมายเลขทะเบียน ระหว่างตัวอักษรบอกหมวดกับตัวเลขทะเบียนมีขีดตามยาวคั่นกลาง
ตัวเลขประจำหมวด ตัวอักษรบอกหมวด และตัวเลขทะเบียนมีขนาดสูง
๕ เซนติเมตร กว้าง
๒.๒๐ เซนติเมตร ตัวอักษรบอกชื่อจังหวัด มีขนาดสูง ๒
เซนติเมตร"

                        ข้อ
๓ ให้ยกเลิกความในข้อ ๑๘ แห่งกฎกระทรวงมหาดไทย ออกตามความ
ในพระราชบัญญัติรถยนตร์ พุทธศักราช ๒๔๗๓ (ฉบับที่ ๕)
ลงวันที่ ๑๓ มีนาคม พ.ศ. 
๒๔๗๙ ซึ่งแก้ไขเพิ่มเติมโดยกฎกระทรวง ฉบับที่ ๒๐ (พ.ศ.
๒๔๙๗) ออกตามความใน
พระราชบัญญัติรถยนต์ พุทธศักราช ๒๔๗๓
และให้ใช้ความต่อไปนี้แทน
                        "ข้อ
๑๘ ค่าเครื่องหมายต่าง ๆ ให้เก็บดังนี้
                          (๑) แผ่นป้ายเลขทะเบียน                                   แผ่นละ
๕๐ บาท
                          (๒) แผ่นป้ายทะเบียนพิเศษ                                แผ่นละ
๕๐ บาท
                          (๓) แผ่นเครื่องหมายกำหนด

น้ำหนักบรรทุกของและคน                แผ่นละ
๕๐ บาท"

                        ข้อ
๔ กฎกระทรวงนี้ให้ใช้บังคับในการจดทะเบียนประจำปี พ.ศ. ๒๕๑๙
เป็นต้นไป
                        สำหรับกรุงเทพมหานคร
จะใช้ป้ายเลขทะเบียนรถยนตร์เดิมไปพลางก่อน
ได้เฉพาะในปี พ.ศ. ๒๕๑๙ ส่วนจังหวัดอื่นนอกจากกรุงเทพมหานคร
จะใช้ป้ายเลขทะเบียน
รถยนตร์เดิมไปพลางก่อนได้จนกว่าจะสิ้นกำหนดระยะเวลาที่นายทะเบียนยานพาหนะประจำ
จังหวัดจะประกาศให้เปลี่ยนป้ายเลขทะเบียนรถยนตร์ใหม่

                                                            ให้ไว้
ณ วันที่ ๔ พฤศจิกายน พ.ศ. ๒๕๑๘
                                                                             บุญเท่ง  ทองสวัสดิ์

รัฐมนตรีว่าการกระทรวงมหาดไทย

--------------------------------------------------------------------------------------------------
หมายเหตุ :- เหตุผลในการประกาศใช้กฎกระทรวงฉบับนี้ คือ เนื่องด้วยลักษณะและขนาด
แผ่นป้ายเลขทะเบียนรถยนตร์ที่ใช้อยู่ในขณะนี้ยังไม่เหมาะสม
สมควรเปลี่ยนลักษณะและ
ขนาดแผ่นป้ายเลขทะเบียนรถยนตร์ให้ใหญ่ขึ้น
และให้ตัวอักษรและตัวเลขมีขนาดโตขึ้นและ
ใช้สีมีแสงสะท้อนเพื่อให้สามารถมองเห็นได้ชัดเจน
กับสมควรกำหนดค่าธรรมเนียมเครื่อง
หมายต่าง ๆ ให้เหมาะสมยิ่งขึ้นด้วย
จึงจำเป็นต้องออกกฎกระทรวงฉบับนี้

[รก.๒๕๑๘/๒๒๗/๑พ/๔ พฤศจิกายน ๒๕๑๘]

                                                                                    จารุวรรณ/แก้ไข
                                                                                    ๕
พฤศจิกายน ๒๕๔๕
                                                                                    B+A
(C)